Mkhize oortree nie etiese kode – parlement | Maroela Media
Die gesamentlike komitee oor etiek en ledebelange het Dinsdag bevestig dat dr. Zweli Mkhize, voormalige minister van gesondheid, geen etiese kode vir parlementslede oortree het met sy rol in die Digital Vibes-debakel nie.
Die DA het in Oktober Mkhize by die parlement se etiekkomitee verkla omdat hy moontlik die komitee se gedragskode oortree het. Dít volg nadat die spesiale ondersoekeenheid (SOE) se verslag rakende die Digital Vibes-skandaal onlangs bekend gemaak is.
Die eenheid se verslag oor die Digital Vibes-kontrak is reeds vroeg in Julie aan pres. Cyril Ramaphosa oorhandig en die eenheid kom daarin met verdoemende bevindings oor sy ondersoek na die Digital Vibes-kontrak wat die departement teen 'n koste van R150 miljoen met die maatskappy aangegaan het.
Die verslag het bevind dat Mkhize en sy seun, Thamsanqu Mkhize, by dié tenderskandaal baat gevind het. Thamsanqu het luidens die verslag glo bedrae van R300 000 en R160 000 in sy sak gesteek. Dit terwyl Mkhize glo by 'n bedrag van R6 720 baatgevind het vir elektriese werk wat die maatskappy 4-Way Maintenance by sy private woning in Bryanston, Johannesburg, gedoen het. Digital Vibes het glo daarvoor betaal.
Volgens Malatswa Molepo, parlementêre woordvoerder, het die komitee bevind dat Mkhize nie die etiekkode op grond van bogenoemde bewerings oortree het nie.
"Die komitee moet beklemtoon dat sy oorweging van die klagtes binne die gestelde parameters van die kode was en dus is vrystelling op daardie beperkings gebaseer," het Molepo gesê.
Volgens die komitee val Mkhize se seun nie binne die grense van 'n naaste familielid soos deur die etiekkode gedefinieer nie. Dit aangesien die seun 'n volwasse man is en nie finansieel van Mkhize afhanklik is nie.
Die kode definieer naaste familie as 'n parlementslid se gade, permanente metgesel of afhanklike.
Verder het die komitee dokumentêre bewyse voor hom oorweeg en na die ontleding daarvan tot die gevolgtrekking gekom dat Thamsanqa die persoon was wat met 4-Way Maintenance geskakel het en die persoon wat belas is met die maak van betalings van altesaam R6 720.
Dit is op grond hiervan dat die komitee bevind het dat Zweli Mkhize nie die etiese gedragskode en openbaarmaking van ledebelange oortree het nie.
Oei! Dr Mkize se ambisie om meer as maskers af te dwing kan nou voortstu. Die man het ' n voorliefde vir die tv-kamera om sy adelike teenwoordigheid te bevestig en te versend. Was dit na Pategonië waarheen die Boere laas getrek het; daar waar dit so min reën. Flip kan ons soontoe probeer?
Etiek is nie iets waaraan SA parlementslede hulle steur nie, dis mos 'n westerse begrip.
So – die eggenote, "girlfriend" of afhanklike word as naaste familielid geklassifiseer maar die ou se seun nie. Verskoon maar my onnoselheid maar ek kry nie daardie kloutjie by die oor nie. Wat 'n toesmeerdery!!!!
Etiese kode en anc in een sin werk nie vir my nie.
…..whawhawhawhawhawhawhawha…….nátúúúrlik is daar geen ongeruimdhede nie!!!……………..nouja!, verskoon my, laat ek loop om te gaan werk, iemand moet seker dié spulletjie help betaal!!!!!